ÚRAD VLÁDY SLOVENSKEJ REPUBLIKY
         sekcia vládnej legislatívy 

Na rokovanie vlády SR

Dňa 1. marca 2017

K materiálu č. 10056/2017
K bodu č. 9
S  T  A  N  O  V  I  S  K  O
k návrhu zákona, ktorým sa mení a dopĺňa zákon č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov a ktorým sa dopĺňa zákon Slovenskej národnej rady č. 51/1988 Zb. o banskej činnosti, výbušninách a o štátnej banskej správe v znení neskorších predpisov – nové znenie
I.

Návrh zákona, ktorým sa mení a dopĺňa zákon č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov a ktorým sa dopĺňa zákon Slovenskej národnej rady č. 51/1988 Zb. o banskej činnosti, výbušninách a o štátnej banskej správe v znení neskorších predpisov predkladá na rokovanie vlády Slovenskej republiky minister životného prostredia Slovenskej republiky László Sólymos.
II.

Predložený návrh zákona, ktorým sa mení a dopĺňa zákon č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov a o doplnení zákona Slovenskej národnej rady č. 51/1988 Zb. o banskej činnosti, výbušninách a o štátnej banskej správe v znení neskorších predpisov, má za cieľ transponovať smernicu Európskeho parlamentu a Rady 2014/52/EÚ zo 16. apríla 2014, ktorou sa mení smernica 2011/92/EÚ o posudzovaní vplyvov určitých verejných a súkromných projektov na životné prostredie (Ú. v. EÚ L 124, 25.4.2014). Dovolíme si upozorniť, že transpozičná lehota smernice 2014/52/EÚ uplynie 16. mája 2017 a netransponovanie uvedenej smernice do 16. mája 2017 predstavuje porušenie záväzkov Slovenskej republiky vo vzťahu k Európskej únii a môže sa stať predmetom konania proti Slovenskej republike o porušení čl. 258 až 260 Zmluvy o fungovaní Európskej únie. Predkladaný návrh novely súvisí s potrebou zvýšiť kvalitu postupu posudzovania vplyvov na životné prostredie, zosúladiť tento postup so zásadami inteligentnej regulácie a zvýšiť súdržnosť a súčinnosť s ostatnými právnymi predpismi a politikami Únie, ako aj stratégiou vnútroštátnej úpravy. 


Návrh zákona je podľa predkladateľa v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi, s medzinárodnými zmluvami, ktorými je Slovenská republika viazaná, ako aj s právom Európskej únie.

Návrh novely bol predmetom medzirezortného pripomienkového konania a na rokovanie vlády Slovenskej republiky sa predkladá s rozporom s verejnosťou zastúpenou združením VIA IURIS.
III.
Predložený návrh zákona bol predmetom rokovania Legislatívnej rady vlády Slovenskej republiky dňa 31. januára 2017, avšak vzhľadom na veľký rozsah vznesených pripomienok bol návrh zákona vrátený predkladateľovi so žiadosťou o dopracovanie a opätovné predloženie nového znenia návrhu zákona na rokovanie Legislatívnej rady vlády Slovenskej republiky. Následne návrh zákona, ktorým sa mení a dopĺňa zákon č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov a ktorým sa dopĺňa zákon Slovenskej národnej rady č. 51/1988 Zb. o banskej činnosti, výbušninách a o štátnej banskej správe v znení neskorších predpisov opätovne prerokovala Legislatívna rada vlády Slovenskej republiky dňa 14. februára 2017 a odporučila vláde Slovenskej republiky návrh zákona schváliť po zapracovaní jej pripomienok a odporúčaní a na rokovanie vlády Slovenskej republiky predložiť jeho nové znenie. 
V tejto súvislosti si dovoľujeme upozorniť, že na rokovaní Legislatívnej rady vlády Slovenskej republiky dňa 14. februára 2017 bola prerokúvaná aj otázka zavedenia sankcií do návrhu zákona, ktoré si vyžaduje transpozícia čl. 1 bodu 13 smernice 2014/52/EÚ, podľa ktorého „Členské štáty ustanovia pravidlá o sankciách, ktoré sa uplatňujú pri porušení vnútroštátnych ustanovení prijatých podľa tejto smernice. Sankcie musia byť účinné, primerané a odrádzajúce.“. 
IV.

Sekcia vládnej legislatívy Úradu vlády Slovenskej republiky po posúdení upraveného znenia návrhu zákona konštatuje, že pripomienky Legislatívnej rady vlády Slovenskej republiky (81 pripomienok) boli zapracované do návrhu zákona a odporúča vláde Slovenskej republiky návrh zákona, ktorým sa mení a dopĺňa zákon č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov a ktorým sa dopĺňa zákon Slovenskej národnej rady č. 51/1988 Zb. o banskej činnosti, výbušninách a o štátnej banskej správe v znení neskorších predpisov schváliť v predloženom znení.
V Bratislave 28. februára 2017
